
	Παρουσίαση της ποιητικής συλλογής
της ποιήτριας και συγγραφέα
Νίνας Καίτης Σπανοβαγγέλη
Ο ΓΥΡΙΣΜΟΣ
Ποιήματα – Σκέψεις - Στοχασμοί

Τη Δευτέρα 17 Ιουνίου 2024 και ώρα 19:00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση της ποιητικής συλλογής της ποιήτριας και συγγραφέα κ. Νίνας Καίτης Σπανοβαγγέλη, με τίτλο «Ο ΓΥΡΙΣΜΟΣ: Ποιήματα - Σκέψεις - Στοχασμοί», που κυκλοφορεί από τις Εκδόσεις Κώστα Επιφανίου.

Η ποιητική συλλογή αντανακλά τα αποτυπώματα δεκαετιών ταξιδιών, εμπειριών και αναμνήσεων της κ. Νίνας Καίτης Σπανοβαγγέλη, γεννημένης στο Ριζοκάρπασο Κύπρου. Σε ηλικία δεκατριών ετών ακολούθησε τους γονείς της στην Αυστραλία. Ποτέ δεν ξέχασε τις κυπριακές της ρίζες και το αγαπημένο της Ριζοκάρπασο, στην βόρεια Κύπρο, που κατέχεται εδώ και 50 χρόνια.

Το βιβλίο αποτελείται από τρία μέρη: Βιβλίον Πρώτο, «ΚΑΛΕΙΔΟΣΚΟΠΙΟ», που καλύπτει μια ποικιλία θεμάτων από το προσωπικό στο συμπαντικό, την αγάπη και την ανησυχία της ποιήτριας για το μέλλον της ανθρωπότητας και του πλανήτη. Βιβλίον Δεύτερο, «ΩΔΗ ΣΤΗΝ ΚΥΠΡΟ». Βιβλίον Τρίτο, «ΠΟΡΤΡΑΙΤΑ», όπου Άνδρες και Γυναίκες του Ριζοκαρπάσου, περιγράφουν την Κύπρο, τη γενέτειρα της ποιήτριας, το Ριζοκάρπασο και μέρη της Καρπασίας μέχρι τη Μονή του Αποστόλου Ανδρέα.

Για την ποιητική συλλογή θα μιλήσουν, ο εκδότης κ. Κώστας Επιφανίου, ο συγγραφέας, σεναριογράφος, ζωγράφος, συνθέτης, στιχουργός, ποιητής και Μέλος της Εταιρίας Ελλήνων Λογοτεχνών κ. Άγγελος X. Γόντικας, ο εκπαιδευτικός και ακαδημαϊκός δρ Δημήτρης Χαλκιώτης, η σκηνοθέτης, ηθοποιός και ακαδημαϊκός δρ Κική Σελιώνη και η αρχιτέκτονας, χορογράφος και εκπρόσωπος του Συλλόγου Ριζοκαρπάσου Ηνωμένου Βασιλείου, κ. Βίκυ Σπανοβαγγέλη. Θα ακολουθήσει αντιφώνηση από την ποιήτρια και συγγραφέα κ. Νίνα Καίτη Σπανοβαγγέλη.

Ποιήματα από την ποιητική συλλογή θα διαβάσουν, η ερμηνεύτρια κ. Εύη Καπάταη, η σκηνοθέτης, ηθοποιός και ακαδημαϊκός δρ Κική Σελιώνη και ο αρχιτέκτονας, ηθοποιός, και σκηνοθέτης κ. Ευάγγελος Παπαδάκης, ο οποίος θα αναλάβει και τον συντονισμό της εκδήλωσης.
Η εκδήλωση θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=16482

Η κ. Νίνα Καίτη Σπανοβαγγέλη (CERT. ED., MA, Dip. Perennial Phi.) γεννήθηκε στο Ριζοκάρπασο της Κύπρου. Σε ηλικία 13 ετών μετανάστευσε στην Αυστραλία.  Σπούδασε Fashion and Clothing Technology (London College of Fashion) και εργάστηκε στο Λονδίνο ως σχεδιάστρια/τεχνολόγος μόδας και δασκάλα. Είναι κάτοχος Πιστοποιητικού Ανώτερης Εκπαίδευσης (Thames Polytechnic), MA Design Studies (Saint Martin's School of Art and Design) και Διπλώματος στην Διαχρονική Φιλοσοφία (Temenos Academy). Η εκτεταμένη σταδιοδρομία της περιλαμβάνει διδασκαλία στο London College of Fashion, και σε άλλα ιδρύματα υψηλού κύρους, που επεκτείνεται μέχρι το National Institute of Fashion Technology (NIFT), Ινδία (1993-2000), υπό την αιγίδα του Αναπτυξιακού Προγράμματος των Ηνωμένων Εθνών (UNDP) και του Υπουργείου Κλωστοϋφαντουργίας, Κυβέρνηση της Ινδίας.  Από το 2000, συγγραφέας των παρακάτω - The Colour of Prejudice (2002) (χορευτικό λιμπρέτο). Ο ΓΥΡΙΣΜΟΣ: Ποιήματα, Σκέψεις, Στοχασμοί (Κ. Επιφανίου, 2019) - η πρώτη της διεθνής έκδοση στην ελληνική γλώσσα, που σύντομα θα εκδοθεί στα αγγλικά.

